
Deborah Hale

Veien til forsoning

Oversatt av Maren Kamilla Aaby

MINISERIE: LYKKENS GULLGUTTER





Dette er den andre delen av tre i miniserien Lykkens gullgutter, der tre gentlemen blir stilt overfor sitt livs største utfordring… å finne den rette.

Kjære leser!

Velkommen til den andre boken i miniserien Lykkens gullgutter, som handler om menn som slo seg opp i Vindicara Trading Company! Selv om jeg elsker å lese og skrive om flotte aristokrater, har jeg alltid hatt en fascinasjon for menn som kommer seg opp og frem på egen hånd og skaper sin egen skjebne. Slike menn blir en helt egen gruppe romantiske helter, fordi de har store og konkrete mål i sikte og lykkes fordi de er genuint motiverte. De kjemper for det de vil ha, og nekter å la noe eller noen stå i veien for begjæret etter å nå målene, også når det gjelder kjærligheten.



Ford Barrett, Hadrian Northmore og Simon Grimshaw forlot Storbritannia av ulike grunner og reiste halve jorden rundt for å skape seg en formue. Så, til tross for at de etter hvert får penger, makt og suksess, oppdager de at ikke noe av dette betyr noe så lenge de ikke har en spesiell person å dele det med. Når skjebnen sender tre enestående kvinner deres vei, oppdager disse hardbarkede mennene at det å skaffe seg materielle goder er enkelt sammenlignet med å skulle skape et kjærlighetsforhold som skal vare livet ut.



Denne boken handler om Hadrian Northmore. Han kommer seg gjennom en forferdelig tragedie ved å sette spor etter seg i verden. Da han vender tilbake til England for å støtte broren Julian i hans politiske karriere, oppdager han at broren ble drept i en duell. Julian etterlater seg en sønn, og Hadrian vil bruke alle midler for å få foreldremyndigheten over dette siste leddet i familien, selv om det innebærer at han må gifte seg med lady Artemis Dearing, hvis familie han holder ansvarlig for brorens død. Den reserverte jomfruen går motstrebende med på et bekvemmelighetsekteskap for å sikre barnet hun elsker så høyt. Men Artemis oppdager snart at hun og nevøen trenger mer av Hadrian enn penger.

Deborah


Denne boken er med kjærlighet dedikert til mine nevøer

Ian, Andrew, Bradley, Ben, Dane og Sean,

og mine nieser Melissa, Amanda og Kate.

Jeg ønsker dere all mulig suksess og lykke i verden!


Første kapittel

Sussex, England, april 1824

Ordren lady Artemis Dearing grudde seg til, var endelig kommet.

Hun slo armene rundt den lille nevøen sin og presset leppene mot det silkemyke håret hans, som hadde den samme gylne tonen som håret til hans avdøde mor. Om hun bare kunne opparbeide seg litt av hans uskyldsrene optimisme og uforfalskede mot! Hun hadde et desperat behov for begge deler.

Uten å la seg merke med tantens uro krodde barnet seg i armene hennes og klukket av latter, i glede over rett og slett å være i live og bli elsket. Et lite øyeblikk fikk hans sunne livsglede henne til å glemme den vedvarende sorgen og bekymringen for fremtiden.

Hun lot tuppen på lillefingeren følge konturen av munnen hans og over smilehullet i haken, og det minnet henne så inderlig om broren hennes. Det var en trøst å vite at søsteren og broren levde videre i det kjære barnet. Hun måtte ikke svike ham slik hun hadde sveket dem.

–Unnskyld, mylady, sa tjenestepiken som var sendt opp for å hente Artemis, –men herren ba mylady komme umiddelbart. Humøret hans blir enda verre hvis han må vente lenger.

–Selvfølgelig, Bessie. Den skjøre boblen av glede Artemis hadde kjent inni seg, sprakk ved påminnelsen om onkelen Henry. Etter å ha ventet i femti år med knapt noe håp om å arve godset og tittelen Bramber, virket det som den nye markien hadde det travelt med å ta igjen den tapte tiden. –Kan du passe master Lee for meg? Jeg våger ikke å ta ham med meg, og hvis jeg lar ham bli liggende i sprinkelsengen og går fra ham, begynner han bare å gråte.

Og dét var gråt som ville høres. Han kom til å hyle av sine lungers fulle kraft. Han var fortsatt for liten til å forstå at slike utbrudd var uhørt. Det siste Artemis trengte under samtalen med onkelen, var Lees gjennomtrengende hyl som ga gjenklang over hele det dystre, tause Bramberley.

–Men, mylady, sa Bessie, som skar en bedrøvet grimase og rygget unna, –jeg ligger allerede langt etter med arbeidet. Herren forlanger at det skal luftes og tørkes støv i gjestesuiten, i tillegg til at gulvene skal skures og vinduene pusses. Hvordan skal jeg rekke det på toppen av alle de andre pliktene, når jeg i tillegg blir sendt rundt med beskjeder og presses til å gjøre tjeneste som barnepike?

Artemis bet i seg ergrelsen. For bare få måneder siden ville ingen av tjenerne ha våget å sette seg opp mot en ordre fra husfruen. Etter brorens død var det blitt så mange endringer på Bramberley, og ingen av dem til det bedre.

–Vær så snill, Bessie? Artemis hatet å nedverdige seg til å forhandle, men hun hadde ikke noe valg. –Jeg lover at jeg ikke blir lenge borte. Og så fort Lee har sovnet i kveld, skal jeg hjelpe deg med å skure.

–Det passer seg virkelig ikke, mylady! Tilbudet så ut til å være nok til å ryste Bessie til å si ja. –Ja vel, jeg skal passe ham, men jeg regner med at han gråter uansett fordi han er borte fra mylady. Mylady har skjemt ham bort.

Det var mulig hun dullet med det stakkars barnet, innrømmet Artemis for seg selv, men hva annet kunne hun gjøre for det lille, foreldreløse barnet alle andre enn hun syntes å mene aldri burde ha blitt født? Hvordan kunne hun la være å klamre seg til det eneste mennesket i verden hun fortsatt kunne elske?

–Hvis du tar ham med deg ned til det grønne galleriet og lar ham gå fra den ene stolen til den andre, legger han ikke merke til at jeg er borte. Artemis ga barnet et siste kyss og rakte ham til Bessie. –Sørg bare for å holde et fast grep om gåselen, så han ikke faller.

Hun strøk forbi Bessie og forlot barneværelset. Lee ville sikkert protestere hvis hun forlot ham for fort, men onkelen Henry ville nok sørge for mer bråk hvis hun lot ham vente.

Artemis var andpusten og hadde hjertebank da hun nådde biblioteket. Hun samlet seg et øyeblikk før hun banket på, og åpnet så døren da onkelen sa: –Kom inn. Hun kjente den tørre og mugne lukten av gammelt pergament og lær da hun gikk over dørterskelen. Lukten var oppmuntrende, for den minnet henne om den kjærlige faren.

De to onklene satt i hver sin lenestol med brokadetrekk. Artemis tvang knærne til ikke å skjelve da hun neide i aktelse. –Du ønsket å snakke med meg, onkel Henry?

–Det gjorde jeg, min kjære. Markien av Bramber presset de lange, tynne fingrene sammen og støttet haken mot dem. –Jeg har svært gode nyheter. Etter et år med dødsfall og skandaler ser det ut til at familien Dearing snart kan legge alt ubehaget bak seg.

Uansett hvor sønderrivende hendelsene det foregående året hadde vært, ønsket ikke Artemis å legge hendelsene bak seg. Det ville være som å snu ryggen til minnene om broren og søsteren. Men hun visste bedre enn å motsi onkelen, så hun ble stående taus og vente på fortsettelsen.

Han lot henne ikke vente lenge. –Jeg har fridd til mrs Bullworth, og jeg håper at hun sier ja.

–Mrs Bullworth? Artemis greide ikke å skjule overraskelsen og forakten i stemmen.

Opp gjennom årene hadde hun hørt mengder av sladder om Harriet Bullworth. Den tidligere skuespillerinnen hadde latt seg underholde av en rekke gentlemen, før hun giftet seg med en rik bankier tre ganger så gammel som hun selv. Etter hans død ble hun en rik enke, og mrs Bullworth la ikke skjul på at hun hadde til hensikt å kjøpe seg opp i adelen, så høyt det var mulig å komme.

Utsikten til at en så freidig eventyrerske skulle innta en plass som hadde vært forbeholdt en lang rekke av kongedømmets mest fornemme ladyer, skremte Artemis.

–Du hørte riktig. Henrys grå øyebryn var trukket sammen på en måte som ikke tålte motsigelser. –Ladyen er et ytterst passende valg av flere grunner, ikke minst på grunn av sin relative ungdom. Den plikten det er å sørge for familiens videre arverekkefølge, har falt på meg, og jeg akter ikke å skulke unna. Når en mann på min alder er på utkikk etter en ung brud, kan han ikke velge og vrake. Spesielt ikke når størrelsen på formuen ikke samsvarer med begjæret etter en arving.

Artemis så ned, kysk som hun var. –Jeg forstår, onkel. Jeg vil selvfølgelig at slekten Dearing skal føres videre.

Det at hun viste tilbørlig aktelse syntes å berolige onkelen. –Jeg visste at jeg kunne regne med din støtte, kjære. Du har alltid vært lojal og pliktoppfyllende. Hvis bare din uheldige bror og søster hadde fulgt ditt eksempel, ville vi kanskje ikke ha vært nødt til å gå til dette skrittet.

Det hjalp imidlertid ikke at han roste hennes dyder når han samtidig rettet kritikk mot søsknene hennes. –Hvis du ikke hadde forbudt Daphne å treffe Julian Northmore…

Henry knipset avvisende med fingrene. –Glem nå snøen som falt i fjor.

En fortrengt opprører i Artemis fikk det til å klø i fingrene etter å gripe en bok og kyle den på onkelen. Klokskap hindret henne i å gjøre det. Nå som onkelen var familiens overhode, hadde hun ikke råd til å bli uvenner med ham, verken for nevøens skyld eller sin egen.

–Du er et forbilde når det gjelder pliktfølelse overfor familien, gjentok Henry. –Sånn som du tok deg av din søster og hennes famøse barn. Jeg regner med at familien kan stole på at du gjør det som er best for den.

Artemis fornemmet en dulgt trussel i onkelens lovprising. –Hva er det egentlig snakk om?

–Det vi nettopp snakket om, selvfølgelig, og som du skrev under på, sa Henry utålmodig. –Det at jeg finner en hustru og avler en arving.

Selv om hun risikerte å ergre ham ytterligere, spurte Artemis: –Hva har dine planer med meg å gjøre?

–Du må akseptere mrs Bullworths posisjon, min kjære, og det upassende i at hun skal bo her på Bramberley under samme tak som et uekte barn.

Edward grøsset forfinet. –For ikke å nevne skaden du har påført ditt eget ry ved å beholde barnet hos deg så lenge.

–Jeg har alltid holdt min sti ren, onkel. Jeg forstår ikke hvordan det at jeg tar meg av min avdøde søsters barn skal kunne skade mitt ry. Når det gjelder mrs Bullworths berettigelse… Artemis knep munnen sammen for ikke å si noe som kunne ergre Henry. –Jeg har selvfølgelig forståelse for det, men du kan ikke bare sende Daphnes barn bort fra Bramberley. Han er knapt ett år. Han har ikke noe annet sted å dra, i likhet med meg.

–Du har alltid et hjem på Bramberley, sa onkelen. –Men barnet må bort. Jeg burde ha insistert på det tidligere, men jeg var redd for at det skulle ta livet av din søster om hun ble skilt fra barnet sitt. Nå som hun er borte og gutten er avvent, må det da kunne finnes et sted for ham.

Frykten som Artemis hadde kjent lure siden søsteren døde, var en realitet, og det føltes som om hjertet hennes skulle briste. –Vær så snill, det må finnes en annen mulighet. Bramberley er en enorm bygning der store deler står tomt. Er det ikke mulig at jeg kan ta med meg Lee og flytte til et rom i nordfløyen? Da vil ingen noensinne få vite at vi bor her.

–Jeg ville vite det. Henry så direkte rystet ut over forslaget. –Jeg har tenkt å gi mrs Bullworth mitt æresord på at barnet ikke bor under hennes tak, og jeg nekter å lyve. Du vet like godt som alle andre, at et løfte fra en Dearing er hellig.

–Men da er vel det ansvaret vi har overfor et uskyldig barn av vårt eget blod også hellig? Hvis han ikke kan bo på Bramberley, så la oss flytte til et lite hus på godset, eller gi meg penger til å flytte med ham lenger unna. Det lød som en pine å skulle forlate dette vidstrakte, gamle herskapshuset med sin rike historie. Men å skulle gi avkall på barnet som var hennes eneste gjenværende minne om broren og søsteren, ville være hundre ganger verre.

–Det kommer ikke på tale. Henry virket både forbauset og ergerlig over at hun vegret seg mot å etterkomme hans ønsker. –Det vil kaste skygger over familien nå som vi mest av alt trenger å gjenopprette vårt gode navn og rykte.

–Jeg kan ikke overlate ham til fremmede, protesterte Artemis. –Han er så liten, og etter at hans mor døde, har han knyttet seg til meg.

–Knyttet seg? Sludder! Markien satte nesen i været. –Et barn på den alderen er mer som en plante enn et dyr. Så lenge det blir kledd opp, får ly og nødvendig føde, blir det fornøyd nok. Innen gutten er gammel nok til å tenke selv, har han for lengst glemt deg.

Hvis det var sant, følte ikke Artemis seg trøstet av tanken. Selv om Lee glemte henne, kom hun aldri til å glemme ham eller slutte å lengte etter ham. Det var kanskje fordi han var så liten og hjelpeløs og så fullstendig avhengig av henne, at hun hadde gitt ham plass i sitt vanligvis så kjølige, ensomme hjerte.

Før hun kunne komme på et argument som kunne få onkelen til endre oppfatning, reiste han seg fra stolen som tegn på at samtalen var over. –Jeg har tatt min beslutning. Barnet skal bort. Du har to uker på deg til å finne et passende hjem til ham. Hvis han ikke er borte innen den tid, blir jeg nødt til å ta saken i egne hender.

Selv om et dusin fortvilte følelser rev og slet i hjertet hennes, var diskresjon og aktelse en så sterk del av hennes personlighet at Artemis bare kunne mumle: –Jeg forstår, sir.

–Flink pike, sa lord Henry. –Og du kan være sikker på at så lenge jeg er familiens overhode, så vil du alltid ha et hjem på Bramberley.

Så lenge hun ikke gjorde noe forsøk på å beholde Daphnes barn hos seg. Markien var for veloppdragen til å true med så strenge betingelser, men Artemis skjønte at det var det han mente. Hun hadde to uker på seg til å finne et godt hjem til Lee og innstille seg på atskillelsen. Ellers kom hun til å bli kastet ut i en barsk verden, uten venner eller midler til å skape en tilværelse for seg selv og nevøen.

Da hun skyndte seg bort fra biblioteket, skummet hun av raseri innvendig, samtidig som bølger av fortvilelse truet med å frata henne motet.

Igjen og igjen forbannet hun navnet til mannen som hadde drept hennes pene og flotte bror og ødelagt hennes vakre og livlige søster. –Pokker ta alle ved navn Northmore!

*

–Hadrian Northmore, hva gjør du på denne kanten av verden? Ford Barrett, lord Kingsfold, krysset gulvet i dagligstuen for å hilse på sin forretningspartner. –Er det tuan Farquhar som har utvist deg fra Singapore for å ha satt deg opp mot ham igjen?

Til tross for Fords hjertelige tone merket Hadrian at noe var galt. Var han kommet for sent til å avverge at den britiske regjeringen overlot Singapore til hollenderne?

–Farquhar er erstattet av en annen minister. Hadrian ristet kompanjongens hånd. –Før du spør, hadde jeg ikke noe med det å gjøre. Jeg er her for å representere våre kjøpmenn i forhandlingene om nye traktater med hollenderne. Hva enn Utenriksdepartementet erkjenner, må de ikke gi opp Singapore. Handelen er mer enn tredoblet   siden du dro. Om ikke lenge blir den mer lønnsom en Penang.

–Du trenger ikke å overtale meg. Ford virket så avslappet og fornøyd at han så yngre ut enn sist Hadrian så ham, to år tidligere.

Kunne det muligens skyldes den lyse skjønnheten som sto borte ved vinduet med et lite barn på armen, og som tålmodig ventet å bli presentert? Hadrian ble overrasket da han hørte at Ford hadde giftet seg, og det med sin egen fetters enke, intet mindre. Han ønsket bedre lykke for kompanjongen når det gjaldt ekteskap, enn han selv og Simon Grimshaw var blitt til del.

Før Hadrian forlot Singapore, ble han gitt i oppdrag å finne en engelsk pike å ta med seg tilbake, som skulle bli Simons elskerinne. Simon foreslo at han skulle finne en til seg selv også, men Hadrian avviste forslaget. En elskerinne minnet for mye om en hustru til å passe ham.

–Du trenger heller ikke å overtale regjeringen om Singapores verdi hva handel angår, fortsatte Ford. –De signerte traktaten i forrige måned. I bytte mot Bengkulu og noen andre konsesjoner har hollenderne lovet ikke å motsette seg britisk okkupasjon av Singapore. Jeg skulle ønske du og Simon hadde vært her og feiret den gode nyheten. Nå som du er her, må jeg få hentet opp en flaske champagne så vi kan utbringe en skål.

–Ikke champagne, gliste Hadrian. –Arak er det eneste som duger når man skal skåle for Singapores fremtid. Men først må jeg be om den ære å bli presentert.

–For mine sjarmerende ladyer, selvfølgelig. Ford ga tegn til at kvinnen skulle komme bort til dem. –Tilgi meg, min kjære. Jeg glemte all sivilisert oppførsel da kompanjongen plutselig dukket opp. Tillat meg å presentere mr Hadrian Northmore, øverste leder av Vindicara Trading Company. Hadrian, dette er min hustru, Laura, og vår datter, Eleanor.

–Så hyggelig at jeg endelig får hilse på deg, mr Northmore. Lady Kingsfolds øyne strålte som solskinn fra skyfri himmel. –Min mann har snakket så mye om deg. Ingen kan føle seg mer velkommen her på Hawkesbourne.

Den lille kjeruben på armen hennes stirret alvorlig på Hadrian. Da han møtte blikket hennes, ble hun sjenert og gjemte ansiktet mot morens skulder.

–Gleden er på min side, ma’am. Hadrian bukket. –Jeg hadde tenkt å ønske min kompanjong all mulig lykke, men jeg ser at han allerede har funnet den.

–Det skal være sikkert og visst. Ford så på sin hustru og datter med en slik hengivenhet at Hadrian knapt gjenkjente den dystre, vaktsomme mannen han en gang kjente. –Etter at vi har løftet glasset for Singapore, må vi skåle for mitt hell.

–Om dere vil unnskylde oss, gentlemen, sa lady Kingsfold, –så lar vi dere skåle i fred. Eleanor må få luren sin, ellers blir hun så umulig at ingen andre enn hennes far kan noe med henne. Jeg skal be mr Pryce komme med en flaske arak. Du må bli natten over, mr Northmore. Jeg håper min mann kan overtale deg til å bli lenger.

–Jeg takker ærbødigst for invitasjonen om å overnatte, ma’am. Hadrian så frem til å bli bedre kjent med kvinnen som hadde bevirket en så gjennomgripende transformasjon hos kompanjongen. –Men i morgen må jeg haste videre til London for å treffe min bror. Han er den andre grunnen til at jeg er kommet til England. Jeg har tenkt å gjøre det som gjøres må for å sikre ham en plass i Parlamentet.

Det var et mål han hadde hatt i mer enn femten år. Når broren var skaffet en maktposisjon, kunne han arbeide for en reform mot de verste arbeidsforholdene i gruveindustrien. Forhold Hadrian hadde førstehåndskunnskaper om. Et uvesen som nesten hadde utryddet familien deres.

All varme forsvant fra lady Kingsfolds smil. Hun og Ford vekslet et fordekt blikk, noe som bekreftet Hadrians instinktive fornemmelse av at noe var galt. Da hun skyndte seg ut av rommet uten et ord, begynne den lille datteren å gråte.

–Hva er det? ville Hadrian vite. –Det har vel ikke allerede vært valg?

Ford ristet på hodet. –Nei, det skjer ikke før om et par år. Det er bare det at… Vil du ikke sette deg? Pryce kommer hvert øyeblikk med araken.

Hadrian hadde aldri sett kompanjongen så nervøs. Det lovet ikke godt. –Til pokker med både arak og stol! Hva du enn må fortelle meg, så spytt ut, mann. Julian har havnet i vanskeligheter, ikke sant? Har en eller annen liten lykkejeger slått klørne i ham? Jeg ba deg advare ham mot kvinner av det slaget.

–Det gjorde jeg! ropte Ford. –Det er ikke det. Pokker heller, Hadrian, men jeg trodde nyheten hadde nådd deg. Din bror er død.

–Det er ikke mulig! Hadrian vaklet bakover. –Julian er ikke tjuefem år engang, og han har knapt vært syk en dag i hele sitt liv.

Han og broren nedstammet fra robuste aner, med oppvekst i det barske, men vakre landskapet i dalene i Durham, der de ble hardt prøvet i det mørke dypet i kullgruvene. Det skulle mye til for å kverke en Northmore.

–Han døde ikke av sykdom. Ford trakk pusten så dypt at det virket som han sugde til seg all luften i rommet. –Han ble drept i en duell for over et år siden. Hvis det kan være noen trøst, gikk det fort. Motstanderen var ikke like heldig.

–Duell? Med hvem? For hva? Duell var noe de høyvelbårne hadde som en tåpelig måte å redde æren på. Hadrian hadde arbeidet hardt for å gjennomføre planen om å skaffe broren en posisjon i de øverste sirkler. Men ikke for noe sånt.

Hadde den unge tosken forspilt livet på grunn av en dum spillegjeld, eller for å ha kommet med en fornærmelse i forfyllet raseri? Hadrian forbannet seg selv for at han ikke hadde tatt for seg broren tidligere. Men hvordan skulle det ha vært mulig? Han befant seg halve kloden unna, der han opparbeidet seg den formuen som skulle skaffe Julian en plass i Parlamentet, der han kunne være talerør for de mindre privilegerte.

Nå kunne Hadrians formue like gjerne ha vært støv. For Julian var død, og det løfterike, unge livet var over.

–Motstanderen var min nabo, markien av Bramber, svarte Ford. –Han ble såret i duellen og led en smertefull død noen uker senere. Krangelen gjaldt en ung lady.

–Det kunne jeg vel tenkt meg. Satte den lille villkatten dem opp mot hverandre? Hun skulle få angre, hvis det var tilfellet.

–Det var ikke noe sånt! Ford ristet voldsomt på hodet. –Ladyen var lord Brambers søster. Også hun er død, stakkars vesen.

–Stakkars vesen? I mangel av rette vedkommende rettet Hadrian sitt sinne mot kompanjongen i stedet. –Det virker som du er mer bedrøvet på din fjonge nabos vegne enn min brors!

–Jeg synes synd på alle involverte, protesterte Ford. –Det var en forferdelig tragedie. Det skulle aldri ha gått så langt.

–Så hvorfor stanset du det ikke? ropte Hadrian. –Hvis du ikke kunne snakke fornuft med disse naboene dine, skulle du ha kunnet advare Julian.

–Jeg ville involvere meg da det begynte. Fords tonefall var defensivt. –Men jeg ble bedt om å passe mine egne saker. Da ting spisset seg til, var Laura og jeg i utlandet. Jeg hadde tenkt å vende tilbake til Singapore, men planene endret form. Det skjedde så mye i mitt eget liv akkurat da.

–Så mye at du ikke brydde deg om hva som skjedde med broren min? Hadrian grep Ford i armen. –Glemte du at du hadde lovet meg å passe på ham? Eller ville det ha vært for brysomt på grunn av dette flotte, nye livet ditt som herre i et herskapshus?

–Jeg håper du kjenner meg bedre enn som så. Ford vred armen løs. –Jeg prøvde å snakke med broren din, men han ville ikke ha mitt råd, like lite som han ønsket å stille til valg for Parlamentet. Det eneste han ville ha, var pengene dine til å dekke den gjelden han hadde pådratt seg gjennom sin ørkesløse livsførsel.

–Det er løgn! Hadrian rettet pekefingeren mot kompanjongens bryst i håp om å provosere frem en slåsskamp.

Et par rette høyre ville kanskje dempe det verste raseriet som var i ferd med å bygge seg opp inni ham. Og hvis Ford slo ham hardt nok, ville det kanskje fjerne den nagende frykten for at han selv kanskje kunne klandres for brorens død.

Men Ford lot seg ikke hisse opp, for pokker! –Det er sannheten. Julian var en ubesindig, ung fyr som var vant til å få viljen sin. Han oppførte seg udannet, men han fortjente ikke å dø. Når jeg ser tilbake, skulle jeg selvfølgelig ønske at jeg hadde gjort mer. Men jeg trodde aldri at det ville gå så langt.

–Du svek meg, etter alt jeg har gjort for deg. Hadrian snudde ryggen til kompanjongen og satte kursen mot døren, før han kom til å si eller gjøre noe han ville angre enda mer på. –Kanskje folk av ditt slag aldri føler noen form for forpliktelse overfor folk av mitt slag.

Men innvendig truet sjokket, fortvilelsen og raseriet med å kollapse og etterlate ham like tom og død som broren. Like død som resten av familien Northmore, der han nå var den siste gjenlevende.

–Før du stormer ut herfra, ropte Ford etter ham, –vil du ikke høre hva som skjedde med barnet?

–Barnet? Ordet fikk Hadrian til å bråstoppe. Det pustet til glørne i hans hjerte og ga næring til ilden på nytt. –Hvilket barn?

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;

